ROZHODNUTIE RADY A KOMISIE
z 13. decembra 2004,
o uzavretí Dohody o stabilizácii a pridružení medzi Európskymi spoločenstvami a ich členskými štátmi na jednej strane a Chorvátskou republikou na strane druhej
(2005/40/CE, Euroatom)
RADA EURÓPSKEJ ÚNIE,
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva, a najmä na jej článok 310 v spojení s článkom 300 ods. 2 prvý pododsek posledná veta a na jej článok 300 ods. 3 druhý pododsek (1),
so zreteľom na Zmluvu o založení Európskeho spoločenstva pre atómovú energiu, a najmä na druhý odsek jej článku 101,
so zreteľom na návrh Komisie, (2)
so zreteľom na súhlas Európskeho parlamentu (3),
so zreteľom na schválenie udelené Radou podľa článku 101 Zmluvy o založení Európskeho spoločenstva pre atómovú energiu,
keďže:
1)
Dohoda o stabilizácii a pridružení medzi Európskymi spoločenstvami a ich členskými štátmi na jednej strane a Chorvátskou republikou na strane druhej bola v mene Európskeho spoločenstva v Luxemburgu dňa 29. októbra 2001 podpísaná, s výhradou jej možného uzavretia k neskoršiemu dátumu.
2)
Obchodné ustanovenia v tejto dohode majú výnimočnú povahu, prepojenú s politikou vykonávanou v rámci stabilizačného a asociačného procesu a pre Európsku úniu nevytvárajú žiadny precedens v obchodnej politike Spoločenstva so zreteľom na tretie krajiny, okrem krajín západného Balkánu.
3)
Ustanovenia tejto dohody, ktoré spadajú do rozsahu pôsobnosti hlavy IV tretej časti Zmluvy o založení Európskeho spoločenstva, zaväzujú Spojené kráľovstvo a Írsko ako nezávislé zmluvné strany a nie ako súčasť Európskeho spoločenstva, pokiaľ Spojené kráľovstvo alebo Írsko (v závislosti od situácie) neoznámi Chorvátskej republike, že je odteraz viazané ako súčasť Európskeho spoločenstva v súlade s Protokolom o postavení Spojeného kráľovstva a Írska, ktorý je pripojený k Zmluve o Európskej únii a Zmluve o založení Európskeho spoločenstva. Rovnaké ustanovenia sa vzťahujú na Dánsko v súlade s Protokolom o postavení Dánska, ktorý je pripojený k týmto zmluvám.
4)
Dohoda by mala byť schválená,
ROZHODLI TAKTO:
Článok 1
1. Dohoda o stabilizácii a pridružení medzi Európskymi spoločenstvami a ich členskými štátmi na jednej strane a Chorvátskou republikou na strane druhej, a k nej pripojené prílohy a protokoly, spolu s vyhláseniami priloženými k Záverečnému aktu, sa týmto schvaľujú v mene Európskeho spoločenstva a Európskeho spoločenstva pre atómovú energiu.
2. Znenia dokumentov uvedených v odseku 1 sú priložené k tomuto rozhodnutiu (4).
Článok 2
1. Pozíciu, ktorú má Spoločenstvo prijať v rámci Rady pre stabilizáciu a pridruženie a v rámci S Výboru pre stabilizáciu a pridruženie, ak Rada pre stabilizáciu a pridruženie na to splnomocní Výbor pre stabilizáciu a pridruženie, určí Rada na návrh Komisie, alebo prípadne Komisia, v oboch prípadoch v súlade so zodpovedajúcimi ustanoveniami zmlúv.
2. Predseda Rady predsedá v súlade s článkom 111 Dohody o stabilizácii a pridružení Rade pre stabilizáciu a pridruženie. Zástupca Komisie predsedá Výboru pre stabilizáciu a pridruženie v súlade s jeho rokovacím poriadkom.
3. Rozhodnutie uverejniť rozhodnutia Rady pre stabilizáciu a pridruženie a Výboru pre stabilizáciu a pridruženie v Úradnom vestníku Európskej únie prijme Rada a Komisia pre každý prípad osobitne.
Článok 3
Týmto sa predseda Rady poveruje určiť osobu(-y) splnomocnenú(-é) v mene Spoločenstva na uloženie aktu o oznámení ustanoveného podľa článku 127 dohody. Predseda Komisie uloží uvedené akty o oznámení v mene Európskeho spoločenstva pre atómovú energiu.
V Bruseli 13. decembra 2004